P6_TA(2005)0240

Tööhõive ja tootlikkus

Euroopa Parlamendi resolutsioon tööhõive ja tootlikkuse ning nende panuse kohta majanduskasvu (2004/2188(INI))

Euroopa Parlament,

- võttes arvesse komisjoni personali töödokumenti (SEK(2004)0690);

- võttes arvesse parlamendi kodukorra artiklit 45;

- võttes arvesse tööhõive- ja sotsiaalkomisjoni raportit (A6-0109/2005),

A. arvestades, et tööhõivepoliitika on liikmesriikide vastutusalas;

B. arvestades, et tööohutus, palgatase, töötingimused, koolitus ja kapital töölise kohta on kõik näitajad, millel on positiivne seos tööviljakuse tasemega;

C. arvestades, et illegaalne töö mõjub negatiivselt sotsiaalse kaitse süsteemidele, tööhõivepoliitikale ja sotsiaalsele ühtekuuluvusele;

D. arvestades, et praegune suurenenud konkurentsi ja intensiivistunud restruktureerimisega majandusolukord viib teatud piirkondades ja sektorites töö kaotamiseni ja muutusteni tööhõivemustrites;

E. arvestades, et nende muudatustega kaasnevad tõenäoliselt kahjulike mõjude vähendamiseks tuleb kõigil asjassepuutuvatel pooltel selgitada välja tööhõive ja tootlikkusega seotud probleemid;

F. arvestades, et paljudes sektorites on tekkinud oskustööjõu puudujääk ning mõnes liikmesriigis väheneb töötav elanikkond tänu eriomastele demograafilistele arengusuundadele;

G. arvestades, et Euroopa majanduskasv on ligikaudu 2%, millest ei piisa töötuse probleemi lahendamiseks ja täieliku tööhõive arendamiseks ning mis näitab selgelt vajadust makromajanduslike lahenduste järele, et tulla toime tegeliku nõudluse puudumise probleemiga;

H. arvestades, et tööstuse mõlemad pooled peaksid tegema jõupingutusi töö kvaliteedi ja tootlikkuse vaheliste seoste uurimisel ja, arvestades, et selline koostöö sillutaks teed liikmesriikide majanduse edenemisele;

I. arvestades, et enamus töövõtjaid tegutseb väikestes ja keskmise suurusega ettevõtetes, mis on ühtlasi majanduskasvu põhiteguriks;

J. arvestades, et Interneti- ja e-kaubanduse kasv tähendab, et ELi ettevõtted, kaasa arvatud väikesed ja keskmise suurusega ettevõtted tegutsevad üha kasvaval ülemaailmsel turul ning nende vajadust olla konkurentsivõimeline peaks vaatlema selles laiemas kontekstis;

K. arvestades, et majanduskasv tööhõive kasvu arvelt ei ole soovitatav ning seetõttu peab julgustama kõiki tööhõive kasvu vorme, ning märkides, et eelnimetatud komisjoni töödokument määratleb, et 'paindlik töötundide korraldamine (kaasa arvatud ajutised ja osalise tööajaga lepingud ...) on kaasa aidanud tööhõive tõstmisele ja töös osalemise määra suurenemisele';

1. kahetseb, et nõukogu ei pea enam stabiilsuse ja kasvu pakti kohustuslikuks majanduskasvu tingimuste parandamisel ja tööhõivevõimaluste loomisel;

2. rõhutab riiklike investeeringute tähtsust nii ELi kui ka riiklikul tasandil sotsiaalse ja majandusliku ühtekuuluvuse edendamisel, et suurendada nõudlust ja edendada majandus- ning tööhõive kasvu;

3. leiab, et erinevat majandus-, rahandus- ja sotsiaalpoliitikat järgides võib EL olla majandusliku, sotsiaalse ja keskkondliku progressi alaks maailmas; taaskinnitab 23. ja 24. märtsil 2000 Euroopa Lissaboni Ülemkogul viidatud strateegiliste eesmärkide kehtivusele, mille hulka kuuluvad täielik tööhõive, sealhulgas rohkem ja paremad töökohad, majanduskasv, sotsiaalne ühtekuuluvus (eriti võitlust vaesuse, sissetulekute ebavõrdsuse ja töötuse vastu) ning keskkonnakaitse kui säästliku arengu saavutamise mootoreid ELis ja on arvamusel, et nimetatud strateegilised eesmärgid võiksid olla ELi peamised prioriteedid järgmisel viiel aastal;

4. leiab, et majandus- ja rahaliit ning stabiilsuse ja kasvu pakt tugevdavad siseturgu ja edendavad inflatsioonivaba makromajanduskeskkonda madalate intressimääradega, parandades seega tingimusi majanduskasvuks ja tööhõivevõimaluste loomiseks ning pannes kestva aluse sotsiaalsele ühtekuuluvusele;

5. usub, et edukas ja säästev majandus- ja rahaliit, hästitoimiv siseturg ja kõrge tööhõive pole küsimused, millele tuleks tähelepanu pöörata üksnes liikmesriikide sotsiaalkaitsesüsteemide struktuurireformi puhul, kuna need reformid peavad vastupidiselt piiratud või juhuslikele meetmetele olema mahult terviklikud ja selgesti tegelema töökohtade loomise ergutamise keerulise küsimusega;

6. toetab komisjoni töödokumendis toodud järeldust selle kohta, et "tööhõive stimuleerimise eesmärgil tehtava reformi jõupingutused peaksid kõige muu hulgas olema suunatud maksureformile ja toetussüsteemidele, et muuta töö tasuvaks, aktiivsele tööturu poliitikale, et parandada töötajate tööalast konkurentsivõimet, töökorralduse moderniseerimisele, kaasa arvatud paindlikumale töölepingu korraldusele, jõupingutustele töö geograafilise ja kutsealase liikumise julgustamiseks ning jõupingutustele kollektiivläbirääkimiste muutmisel tööhõivesõbralikumaks";

7. leiab, et sotsiaalkaitse-, fiskaal-, majandus-, tööhõive- ja finantspoliitika reformidele tuleb läheneda integreeritult ja järjekindlalt, võttes arvesse Euroopa eesmärki saavutada tööhõive ja sotsiaalkaitse kõrge tase;

8. võtab seisukoha, et selles kontekstis ning Euroopa Liidu majandus- ja tööhõivestrateegiate edendamisel, mis võtavad arvesse sotsiaalkaitse eesmärke, tuleks pöörata rohkem tähelepanu turu tõhususe, tehnoloogilise innovatsiooni, koolitus- ja haridussüsteemide, konkurentsivõime ja tootlikkuse parandamisele kui kasvu- ja tööhõive eeldustele;

9. leiab, et innovatsioon ja ettevõtlus on olulised kasvu, töökohtade loomise ja tootlikkuse puhul ning, et komisjon peaks soodustama ettevõtete, koolide, ülikoolide ja teadlaste vahelist suhtlust kogu Euroopa Liidus ja väljaspool seda, et ergutada ja kiirendada ettevõtlust ja innovatsiooni;

10. leiab, et ülaltoodud üldstrateegia suurendab maksimaalselt jõupingutusi, mis soodustab tööhõivet ja sotsiaalset kaasatust ja võitleb töötusega ning, et selles kontekstis ühendatakse töö edendamine, töötaja kaitse ja turvalisus vajadusega parandada tööturu toimimist, panustades seega samuti majandus- ja rahaliidu edukale toimimisele;

11. märgib, et siseturu parandamiseks, väikeste ja keskmise suurusega ettevõtetele sõbralikuma keskkonna loomiseks ja haldus- ja finantskulude vähendamiseks tuleks pöörata rohkem tähelepanu ühenduse ja siseriiklike õigusaktide lihtsustamisele ja mõjude hindamise paremale läbiviimisele; samuti pooldab väikeste ja keskmise suurusega ettevõtete finantseerimist vahendite ja meetodite toel, nagu näiteks riskikapital;

12. tunnustab Euroopa Investeerimispanga tähtsat rolli tööhõive loomisel investeerimisvõimaluste kaudu Euroopas; soovitab Euroopa Investeerimispangal tungivalt oma sellesuunalist tegevust tõhustada, soodustades sekkumist tehnoloogilise innovatsiooni, koolitus- ja haridussüsteemide valdkonnas;

13. märgib, et tugevnenud siseturg ühendatuna tööturureformi ja integreeritud kapitaliturgudega annaks suure potentsiaali Euroopa SKT märkimisväärseks kasvuks; seetõttu usub, et siseturgude süvendamine, eriti teenuste osas, on oluline;

14. tunnistab avalike teenuste tähtsust ja nende panust sotsiaalse, majandusliku ja territoriaalse ühtekuuluvuse soodustamisse Euroopa Liidus ning majandus- ja tööhõive kasvu edendamisse;

15. leiab, et tööjõu suurenenud liikumine, nii geograafiliselt kui ka ametialaselt, vähendaks pakkumise ja nõudluse vahelist ebavõrdsust tööturul ja parandaks märkimisväärselt tööhõivetaset ning, et selles osas on veel oluliselt arenguruumi;

16. rõhutab meetmete võtmise vajadust aktiivse vananemise julgustamiseks ja varase pensionile jäämise tõrjumiseks; toonitab vanemate töötajate panuse kasutamise tähtsust, kuna nende kogemused ja oskused võivad aidata parandada Euroopa majanduse tootlikkust; arvab, et kogemuste ja oskustega vanemaid inimesi peaks pigem käsitlema rakendatava ressursina kui lahendamist vajava probleemina;

17. tunnistab tööjõu vaba liikumise tähtsust kogu liidus ja kutsub sellega seoses liikmesriike üles vaatama üle uutele liikmesriikidele kehtestatud tööjõu vaba liikumise üleminekuperioodid, eesmärgiga kõrvaldada kõik takistused tööjõu liikumisel;

18. tunnistab sotsiaalpartnerite rolli eduka ja säästva majandus- ja rahaliidu loomisel;

19. kutsub liikmesriike üles pöörama tähelepanu ebaseadusliku töö probleemile, millel on negatiivne mõju sotsiaalkaitsesüsteemidele, sotsiaalsele ühtekuuluvusele, konkurentsivõimele ja tootlikkusele;

20. kutsub liikmesriike üles kooskõlas riiklike nõuete ja tavadega uuendama oma maksu- ja sotsiaalkaitsesüsteeme, et need suudaks kohalduda tööturu struktuurimuudatustega ja arendada oskuslikku, väljaõpetatud ja kohanemisvõimelist tööjõudu, et anda oma panus konkurentsivõimesse, tööhõivesse ja tootlikkusse;

21. kutsub komisjoni üles liikmesriikidega, pärast konsulteerimist tööstuse mõlema poolega, analüüsima saavutatud arengut, innovatsiooni ja edu mainitud eesmärkide vallas ja esitama Euroopa Parlamendile ja nõukogule iga majandussektori kohta raporti, mis käsitleb töökohtade kvaliteeti, tööturu tõhusust, tootlikkust, maksu- ja sotsiaalkaitsesüsteeme;

22. teeb presidendile ülesandeks edastada käesolev resolutsioon nõukogule ja komisjonile.

--------------------------------------------------